Tameddurt
Mesɛuden Fahim, s Tefṛansist « MESSAOUDENE Fahim », d yiwen umedyaz n taddart n warasafenid ilulen ass n 7 di mayyu 1981, di taddart n uzaɣar aɛwana, taɣiwant Iɛekkuren.
Asmi yesɛa 5 iseggasen, imawlan-is bedlen tamaṭ ruḥen zedɣen di taddart n wagarsafen, anda yella yezdeɣ ass-a, sebba n ṛḥil nsen, d aɣarbaz, imi taddart n uzaɣar aɛwana ur tesɛin ara ; Asmi yewweḍ 6 iseggasen yekcem s aɣarbaz n taddart-is, deg useggas n 1986.
Deg useggas n 1989, yekcem ar tdukla tadelsant yella n taddart-is, am netta am yelmeẓyen ak n yimiren yekcem ad yexdem addal n (sport vo-vietnam), maca ur yebdi-yara alarmi yaḥbes, imi allaɣ-is yerra anda nniḍen ; Ar yedles ak d teqbaylit, ayen ak it yeswahmen asmi yeqqar, d tameslayt-is, amek ! yeqqar tutlayt n taeṛabt, ma deg uxxam yettmeslay s teqbaylit ! iɣil-as aken ak leǧnas, sɛan snat n tutlayin, alarmi d asmi meqqar dayen yegza tamsalt amek id tella ; Aya ak d amaynut ar ɣuṛes, s-yinna inuda yewwi-d agemmay n tmaziɣt yura s yeskilen n tlatinit ak d tfineɣ, yefṛaḥ nezzah, iḥulfa s laḥṛaṛa yellan deg ul-iw tennarna, s yiss yebda yettaru awalen sya w-sya, akken tid yenṭaq yiles-is, akken alarmi d asmi yekcem ak ugemmay nni s aqarru-yis, s-yinna akkin yebda yettaru isefra n yiwet n tesfift n Dda Sliman Eazem, ad aken is yeqqaṛ " Ay aɛessas n tala", am akken d nekk iyxedmen isefra nni, ɣas ma yella ur yessin ara allugen n tira, maca tira isefra nni tecbaḥ teqnunec.
Deg useggas n 94, yufa-t-id lḥal yeqqar deg uɣarbaz alemmas, aseggas nni id yella-d unaḥbus ɣaf leqraya di tmurt n leqbayel ( boycott ), imi amussu adelsan yegr-ed tiɣri : “Ma ulac tamaziɣt, ulac leqraya…” ; Asmi yekcem ar tesnawit, yemlal-ed d kra inelmaden it-yugaren tamusni, dinna yebda yettisin ugar n wayen yella yesn-it, yebda isell s kra n wudemawen n yedles, am Si muḥend wemḥend, Ben Muḥemmed, Muḥya, Lewnis At Mengellat, Ferḥat, maɛtub, Nwaṛa, Yidir, Maǧid Sula ... d waṭas nniḍen, yessen daɣen kra n wudmawen n tsekla taqbaylit , am Saɛid Iɛemṛac.
Deg seggasen nni n 96-97, yella yiwen umedyaz d amɣaṛ ileḥḥu ɣaf leswaq, yettas-ed ar ssuq n ssebt deg iɛeẓẓugen, yettaṭaf dinna amkan yettawi-d isefra, amedyaz nni sawalen-as Muḥend Uyidir bu isefra, mi kan id yewwi asefru, lɣaci as-fken iṣuṛdiyen, Fahim iḥemmel aṭas ad yeqqim dinna ar ɣuṛes, isell iysefra id yattawi, tiswiɛin yettɣimi dinna azgen n wass, itettu iman-is, itettu leqṛaya-ines… Cwit, cwiṭ ula d netta yettaɛṛad ad yaru tiktiwin-is, iḥulfan-is, d wayen ak yettidir.
Deg useggas n 97, yessen Muḥya u Yaḥya,yessen amezgun; Dindin tusa-tid tekti ad yaru taceqquft umezgun, yessaweḍ yura-tt izewel-ines :“Ar melmi ara idum waya”, akken tt-yekfa s tira, yeslul-ed yiwet n tarbaɛt ara ttid-yuraren, yedm-ed kan imdukal-is deg uswaɛ nni akken kan ay neddukul, xas akken xaṭiten amezgun, xas ma xuṣṣen ur ssinen ara amezgun, maca ar ɣures garzen, asmi dayen s-ulin-tt uraren-ttid deg tesnawit n Iɛeẓẓugen ( technicum d’azazga ), anda yella yeqqar yakan imiren, taɛǧeb iwiden iḥedṛen dinna assen nni, llan ḥedṛen ula d iselmaden yeselmadin dinna, tira n tceqquft-agi tarna-yas afud , t-degrit ar zdat ugar.
Di 2001 yekcem ar tedawit n Tizi wezzu, dinna yufa imawlan n yedles, yemmuger timusniwin nniḍen, dinna yebda yettaf-ed iman-is di tira, di tmedyazt, di lawan nni id tella twizi akken ad allen tiliẓri n leqbayel akken ur teɣelli-yara ( telethon Br-Tv ), yeddem, di taddart-is, yarna-d ar ɣures ssin yelmeẓyen, ttizya-s, heggan leqdic I lmend n 3 wussan, lɣaci n taddart usan-d sedqen, fkan-d yal yiwen iwayen umi yezmer s-yinna akin uznen-ten iy ɛeggalen n tliẓri Br-Tv. Din kan tusa-d tefsuyt tabarkant, tin yewwin acḥal d ilemẓi, di lawan nni aḍar di tesdawit wayeḍ di taddart ixemmem ad yessali tadukla tadelsant, tadukla tadelsant tlul-ed d-acu kan ur iɛeṭṭel ara ijebd-ed iman-is deg-s, imi maci akken ixemmem i teffeɣ…
Deg useggas n 2007, yesdukl-ed ak isefra-s yebɣa aten id yessufeɣ deg ammud isefra, maca anda ma yesṭebṭeb medlent tewwura, dɣa yeqqim leqdic-is akken, ur iɛeṭṭil ara yessen tarbaɛt n YUFITREN, s ttawil n uẓeṭṭa ( le net ) dindin yebda leqdic, as tiniḍ m-yussanen si temẓi, aseggas akken nni leqdic yebda alarmi d asmi d-yeffeɣ uḍebsi deg useggas n 2011, imiren daɣen yemlal d ucennay lwennas ṣabi (Lounes sabi), sya arda ttemlilin ttbeddilen tiktiwin, yemlal daɣen d Iflis kamal, d Ali chabani, d Smail Kessay.
Mazal leqdic yettkemmil, imi ass-a Fahim yekcem deg aḥric unadi di tsekla n taqbaylit, ama d tiqessiḍin(conte), tinqqisin (fable), kra d asuqel ( adaptation) kra d anadi ar yemɣaren nneɣ, kra nniḍen d asnulfu, ɣures daɣen yiwen n taḥkayt yessuqel-itt-id s tutlayt n tefṛansist ar teqbaylit, ass-a yessaram yewwas ayen ak dg-I iqeddec yiwwas ad tid yessufeɣ ad teɣṛen madden, ma d isefra d isefra yemmal aṭas ar kra n icennayen id nebder yakn, ixeddem yidesen tizlatin.
Awal umedyaz
Asmi kecmeɣ s aɣarbaz amezwaru, lliɣ qqaṛeɣ s tutlayt n taeṛabt, ma deg uxxam ttmeslayeɣ tutlayt n teqbaylit ! ɣileɣ aken ak leǧnas, sɛan snat n tutlayin. Akken kra, asmi sɛiɣ tnac iseggasen, bdiɣ gezzuɣ kra n temsal ; S tallelt n tdukla tadelsant n taddart nneɣ, cfiɣ ttmeslayeneɣ-d ɣaf umgarad yellan ger snat n tutlayin-agi, tamaziɣt ak d taɛṛabt, heddreneɣ-d daɣen ɣaf cwalat id yellan ɣaf temsalt-agi n tmaziɣt, aladṛa ameslay yettili-d aṭas ɣaf tefsuyt n tmanyin, ttmeslayeneɣ-d daɣen ɣaf tira n tmaziɣt ak d ugemmay-is, ɣaf tfineɣ, ɣaf aṭas n yemdanen ur ssineɣ ara di lawan nni, am Dda Lmulud At Mɛemmaṛ, Dda Sliman Eazem, Uhaṛun d waṭas nniḍen.
Aya ak d amaynut ar ɣuṛi ; Yiwwas, fkanaɣ-d agemmay n tmaziɣt yura s yeskilen n tlatinit ak d tfineɣ, faṛḥeɣ nezzah, ḥulfaɣ s laḥṛaṛa yellan deg ul-iw tennarna ; Din din, ɛaṛḍeɣ ttaruɣ awalen sya w-sya, akken d-yenṭaq yiles-iw aten aruɣ s yeskilen nni, akken armi d asmi yekcem ak ugemmay nni s aqarru-w ; Cfiɣ nesɛa kan yiwen n tesfift n laɣna deg uxxam, d tasfift n Dda Sliman Eazem, ad aken is yeqqaṛ " Ay aɛessas n tala", cfiɣ, am ass-a, uriɣ ak isefra n tezlatin n tesfift nni, yarna s yeskilen nni n tfineɣ, faṛḥeɣ dayen kan, am akken d nekk iyxedmen isefra nni, ɣas ma yella ur ssineɣ ara allugen n tira, maɛna tira isefra nni tecbaḥ teqnunec.
Asmi wḍaɣ s aɣarbaz alemmas, deg useggas n 92/93, dinna isneɣ acennay Sliman Eazem d Maɛtub Lwennas, ṛuḥ tṛuḥeḍ ad aɣaɣ tasfift n ḥedd icennayen-agi, armi d asmi iten-sɛiɣ ak. Kemleɣ kan aken s tira n isefra n tezlatin nsen, aken uɣeɣ tannumi, xas ma d asxarbubec maɛna ar ɣuri telha aṭas, si tama nniḍen, nek daɣen, sya ɣer da ttaṛuɣ tiktiwin-iw d isefra, ayen ak ttḥulfuɣ ttaruɣ-t ; Xas ma yella ur sɛin ara anamek, maɛna ḥemleɣ ad qneɣ imeslayen d asefru, ḥemleɣ ad aruɣ ; ar ass-a, ugar n ɛecṛa iseggasen-ayagi tura, mazal ḥarzeɣ kra degsen jemɛaɣten d aktayen n temẓi :
.Limmer d taxatemt akem id aɣeɣ
.Iwfus-iw akem qneɣ
.S yiss ad cebbeḥeɣ idudan-iw
.Limmer am kem ad afeɣ
.Tili im wexxereɣ
.As kellexeɣ, ad simeneɣ ul-iw
.Si temẓi ikem mlaleɣ
.D kem iḥemleɣ
.Fellam iseggax wul-iw
Deg useggas n 94, yella-d unaḥbus ɣaf leqraya di tmurt n leqbayel, imi amussu adelsan yegr-ed tiɣri : “Ma ulac tamaziɣt, ulac leqraya…”, zrin wussan ; Asmi wḍeɣ ar tesnawit, mlaleɣ d kra inelmaden iyi yugaren tamusni, dinna i bdiɣ ttisineɣ ugar n wayen sneɣ, selleɣ s kra n wudemawen n yedles, am Si muḥend wemḥend, Ben Muḥemmed, Muḥya, Lewnis At Mengellat, Ferḥat, Yidir, Maǧid Sula ... d waṭas nniḍen ; Cfiɣ ɣaf yiwen wemdakel-iw n Tmizar, yefkay-id yiwen wedlis n Saɛid Iɛemṛac, izwel-is "Tasga n ṭṭlam”, yura s teqbaylit, cfiɣ, ɣṛiɣt acḥal n tikal, ttalseɣ-as, xas ma lawan nni ur tefhimeɣ ara, maɛna ḥemmeleɣ at ɣṛeɣ acku s teqbaylit iyura, Cfiɣ-d di lawan nni yella ittefɣ-ed yiwen waɣmis s teqbaylit yal dduṛt, aɣmis–agi qarren-as “Hebdo n Tmurt”, ttaɣeɣ-tid yal m-ara d-yeffeɣ, tella daɣen tesɣunt “Iẓuran” id ittefɣen yal aggur ; Ar ass-a mazal ḥarzeɣ aka yen d-uɣeɣ.
Adlis nni, "Tasga n ṭṭlam", anda ma ṛuḥeɣ wwiɣ-t yidi ; Cfiɣ am ass-a, aselmad-iw n taɛṛabt yufat-id ger ifassen-iw ɣaf ṭṭabla s daxel n tzeqqa uɣarbaz, weqbel ad yebdu tamsirt n wassen nni yekkes-iyi-t ger ifassen-iw yemmuqel-it, armi aṭas, yenna-yid s taɛṛabt :
-"A mmi ur ṭafaṛ ara lecɣal-agi, ak ssufɣen iwebrid", wehmeɣ ayen iyi id yenna akka ! Ur fhimeɣ ara ?! Xas ma yenna-yi-d akken mača nek ḥarzeɣ adlis nni, qqaṛeɣ-t di yal taswiɛt deg ara sɛuɣ akud.
Cfiɣ ussan nni, deg seggasen nni n 96-97, yella yiwen wemɣaṛ yettawi-d isefra di ssuq n ssebt Iɛeẓẓugen, cfiɣ sawalen-as Muḥend Uyidir bu isefra, yal ssebt yettaṭaf amkan dinna di ssuq, mi kan id yewwi asefru, lɣaci as-fken iṣuṛdiyen ; Ḥemleɣ aṭas ad qqimeɣ dinna ar ɣuṛes, ḥemlaɣ aṭas ad sleɣ iysefra id yattawi, tiswiɛin ttɣimiɣ dinna azgen n wass, tettuɣ iman-iw, tettuɣ leqṛaya-inu… Win mi yegger tamawt belli ur s-yettak ara iṣuṛdiyen yettqaqar-it-id syinna , nek d yiwen segsen, acḥal ttikelt iy id yeqquqeṛ, imi ur settakeɣ ara idrimen, cfiɣ yeqqaṛ-iyi-d :
-"Aṛṛeẓ syagi...", dɣa ad yawi asefru ɣaf iden ur s-nettak ara iṣuṛdiyen, maca yal tikelt ma ara yid iqaqaṛ ad uɣaleɣ, ar wegraw nni is yezzin, ad tteffareɣ taqaṛṛuyt-iw ger lɣaci, akken ur yid-yettwali yara.
Deg useggas n 97 ay sneɣ Muḥya u Yaḥya imiren daɣen ay sneɣ amezgun ; Dindin tusay-id tekti uriɣ taceqquft umezgun, izewel ines :“Ar melmi ara idum waya”, akken ttaruɣ-tt sluleɣ-d yiwet n tarbaɛt ara ttid-yuraren, ḍmeɣ-d kan imdukal-iw, deg uswaɛ nni akken kkan ay neddukul, xas akken xuṣṣen ur ssinen ara amezgun, maɛna ar ɣuri garzen ; Cfiɣ n-urar-itt-id dei tesnawit n Iɛeẓẓugen, anda lliɣ qareɣ yakan imiren ; Nurat-itt, taɛǧeb iwiden iḥedṛen dinna assen nni, Di tceqquft nni yela wanda s-kecmeɣ isefra mazal kra degsen ar ass-a s-daxel n uqarruy-iw :
.Limmer yiwen d nek
.Wayeḍ am nek
.Tamaziɣt tuɣ tafat-is
.Limmer att-id n-sellek
.Deg-waṭṭan tahlek
.Attaḥṣu-ḍ ula d kečč d mmi-s
.Tamaziɣt mači n baylek
.Inu inek
.Yyaɣ an arfed laɛlam-is…
Ḥemleɣ aṭas ad sleɣ iysefra, ḥemleɣ daɣen ad ɣṛeɣ tamedyazt d wayen ak icudden ar ɣuṛes, xas aken ur ṭṭuqten ara yedlisen yuran s tutlayt n tmaziɣt di lawan nni, mača nek, ttaruɣ isefra n tezlatin n Dda Sliman ak d icennayen nniḍen ay sneɣ di lawan nni, aken aten arreɣ d idlisen inu. Isefra n Dda Sliman Eazem, zzuzen-iyi aṭas, imi ttafeɣ degsen anamek lqayen, ttafeɣ degsen taqbaylit n lejdud nneɣ ; Sya ɣeṛ da, ula d nek, ttaruɣ isefra, ahat assen ur sɛin ara anamek, maca ass-a qqimen-iyi-d d asmekti n lebda :
.Ul-iw limmer at kecmeḍ
.Dges d acu ara at afeḍ
.D tezdeg n tayri
.Dayen aken ur tettameneḍ
.Aḥṣiɣ attwahmeḍ
.A tajeǧǧigt n laḥwaṛi
.Ass-a ṛuḥ attṛuḥeḍ
.Ar win tḥemleḍ
.Imi d-yefkan udem n lemri
.Udem-iw aken tesneḍ
.Yiwwas at seqḍeḍ
.Fellas ad greḍ tiɣṛi.
kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn mlt_Latn kab_Latn kab_Latn kab_Latn kab_Latn kab_Latn kab_Latn kab_Latn